ปฏิรูปหรือวางยาทายท้าวิชามาร
พล.อ.ประยุทธ์ จันทร์โอชา ตอบเสียงดังฟังชัดเรื่องการปฏิรูปประเทศว่า รัฐบาลได้วางยุทธศาสตร์ชาติเพื่อการปฏิรูป 11 ด้านไว้แล้ว แต่ไม่สามารถแก้ปัญหาได้ทุกเรื่อง 70% ต้องส่งต่อไปรัฐบาลหน้า อย่าขยายความขัดแย้งจนทำให้ประเทศไปไม่รอด ขอความร่วมมือทุกคนในการปฏิรูปประเทศและเตรียมการสำหรับรัฐบาลหน้า ไม่ใช่พูดถึงการล้มรัฐบาล หรือว่าท่านอยากจะอยู่ต่อ
5 ส.ค. 2558

พล.อ.ประยุทธ์ จันทร์โอชา ตอบเสียงดังฟังชัดเรื่องการปฏิรูปประเทศว่า รัฐบาลได้วางยุทธศาสตร์ชาติเพื่อการปฏิรูป 11 ด้านไว้แล้ว แต่ไม่สามารถแก้ปัญหาได้ทุกเรื่อง 70% ต้องส่งต่อไปรัฐบาลหน้า อย่าขยายความขัดแย้งจนทำให้ประเทศไปไม่รอด ขอความร่วมมือทุกคนในการปฏิรูปประเทศและเตรียมการสำหรับรัฐบาลหน้า ไม่ใช่พูดถึงการล้มรัฐบาล หรือว่าท่านอยากจะอยู่ต่อ
“ตอนนี้ทุกอย่างดีขึ้น ถ้าบอกรัฐบาลผมไม่ดี วันหน้าก็ไม่เหลือใครดีแล้ว… ผมไปเอาอำนาจเขามา แต่ผมเอามาทำสิ่งที่ดีกว่าในระยะยาว ในระยะสั้นบางอย่างอาจไม่เห็น เราต้องใช้เวลา 1-2 ปี…. วันนี้ทำดีแทบตาย แต่ยังมีบางคนที่มองไม่เห็น ออกมาโจมตี ผมไม่อยากสู้ พอแล้ว อยากให้ประชาชนเลือกดูในสิ่งที่ทำ ทำไมคนบางคนจิกตีได้ทุกเรื่อง ไม่เห็นใจกันเลย แต่ต่อไปผมจะไม่ตอบโต้แล้ว เว้นแต่บางวันถ้าทนไม่ไหว”
คำพูด พล.อ.ประยุทธ์เป็นคำตอบก๊วน “ปฏิรูปก่อนเลือกตั้ง” ว่า “อย่ามาจุ้น” ท่านทำดีที่สุดแล้ว รัฐธรรมนูญผ่านก็ทำประชามติแล้วเลือกตั้ง ถ้าไม่ผ่านก็ร่างใหม่ พร้อมกันนั้นยังเรียกร้องให้ประชาชนเอาใจช่วยและเอาตัวช่วย
ก็ไม่ทราบว่าพวก กปปส.ฟังแล้วจะพอใจไหม เผลอๆ ขั้วขัดแย้งฟังแล้วไม่พอใจทั้งสองฝ่าย ผมฟังแล้วเข้าใจ เห็นความมุ่งมั่นตั้งใจ แต่ไม่เห็นด้วยอยู่ดี รัฐประหารต่อให้ทำด้วยความตั้งใจดีก็เป็นผลร้าย คนเกิดยุคสฤษดิ์คงจำได้ว่าสมัยนั้นใครๆ ก็พอใจ แต่เมื่อประเทศเป็นประชาธิปไตยก็ได้เห็นพิษร้ายของระบอบรวบอำนาจที่ฝังลึกขจัดไม่หมดหลายสิบปี
ประเทศต้องการปฏิรูป แต่ปฏิรูปอะไร ปฏิรูประบอบประชาธิปไตยให้ประชาชนมีส่วนร่วม มีอำนาจตัดสินใจมากขึ้น พร้อมกับวางหลักนิติรัฐ กติกาที่เป็นธรรม ทุกอำนาจตรวจสอบได้ ซึ่งสวนทางกับรัฐประหารที่ยึดอุดมการณ์ความมั่นคง รวมศูนย์อำนาจรัฐราชการ มุ่งปลูกฝังค่านิยมศีลธรรมที่ให้ประชาชนอยู่ในโอวาท มากกว่าเป็นตัวของตัวเอง
รัฐประหารที่อยู่บนอุดมคติสวนโลกสวนประชาธิปไตยเช่นนี้ไม่มีทางปฏิรูปประเทศได้ ไม่ว่าผู้นำเป็นคนดีคนซื่อตรงเพียงไร มีแต่จะนำไปสู่ความขัดแย้งรุนแรงขึ้นในภายหน้า
การปฏิรูปใต้ คสช.แม้มีเรื่องดีๆ อยู่บ้างแต่ขาดฐานความชอบธรรม ขาดการมีส่วนร่วมของประชาชน มีแต่ไอเดียของ “คนดีๆ” ที่ไม่รู้โผล่มาจากไหนเต็มไปหมด พอรัฐประหารก็มีแต่คนดีอยากได้เก้าอี้ แล้วยังบอกว่าจะเอายุทธศาสตร์ปฏิรูปนี้ไปบังคับรัฐบาลที่ประชาชนเลือกตั้งมา ในเชิงโครงสร้างอำนาจ ก็มีแต่ปฏิรูปลดอำนาจการเมือง แต่ไม่มีการปฏิรูประบบราชการ ปฏิรูปศาล ปฏิรูปกองทัพ มีอำนาจมากมายที่ไม่ยึดโยงประชาชนและตรวจสอบไม่ได้
สิ่งที่ท่านทำไว้เหล่านี้คือชนวนระเบิดอยู่ดี เพราะเมื่อมีการเลือกตั้งจะต้องมีการตรวจสอบวิพากษ์เรียกร้องให้ลบล้างสิ่งที่รัฐบาลรัฐประหารทำไว้ จะลบล้างสำเร็จหรือไม่ก็ตาม ต้องมีการเรียกร้อง ต่อให้เป็นสิ่งที่คนมองว่าดี ก็ต้องตรวจทาน
นี่คือปัญหาที่จะเกิดขึ้น โดยยังไม่ต้องมีก๊วนปฏิรูปก่อนเลือกตั้ง ซึ่งมุ่งแต่จะทำลายล้าง “ผีปอบทักษิณ” (คำพูดถูกต้องตามกฎหมาย) ออกมาขย่มอีกข้าง หวังจะยืดอายุ คสช.ไปนานๆ หวังจะให้ คสช.เข้าข้างตน เพราะไม่ต้องขย่ม การปฏิรูปใต้ คสช.ก็ล้มเหลวอยู่ดี
 
                                                                                                                                ใบตองแห้ง